amanoisuno/poet huggingface dataset:
前後身 林希逸
幻影匆匆託太虛，問身前後果何如。李如畫馬淪爲馬，莊亦觀魚化作魚。房相未忘前世字，謫仙曾讀幾生書。古今傳說多蒙昧，覿面須知我即渠。
送林帥參 林希逸
羊腸歷盡鬢今皤，官職因才自折磨。議幕重來還去也，攀轅不住奈愁何。情知直道能容少，空喜陽巖得助多。券內功名終久在，非非是是一東坡。
十九日作 林希逸
霜殘已報春消息，未見籬邊蓓蕾黄。愛菊苦遲今十日，漉巾須作後重陽。酒知聖處何妨醉，藥縱仙方不用嘗。拍手自歌兒和我，別無曲調只滄浪。
偶題 林希逸
釣魚磯畔賦滄浪，不是狂夫老更狂。心是罷參僧養病，身如揀退卒還鄉。談玄近喜兒差進，得酒先邀弟共嘗。遮眼有書時掩卷，小窗趺坐自焚香。
贈月溪孫相士 林希逸
紫霞焚香青霞哭，此詩此事誰堪錄。二公如此訟君冤，身雖掇禍名不辱。天留老眼見時平，君既生還丁已戮。仙無點鐵救君貧，佛却有篦刮君目。令君看破玉管書，養生聊借君平卜。縱談風骨妙入神，江湖諸老爭推轂。君能相人我相君，豈無武襄與英六。
送趙興化 林希逸
壺山雖好俗難平，新下車來有異聲。得乳雛均心惻怛，害羣羊去聽神明。永豐陂上碑遺愛，德禮堂中實稱名。執別溪干情可耐，公家資相老門生。
潮陽趙秋惟乂作新廨成以景陽扁之謂陽巖嘗歷此官也余既爲作二隸古因賦唐律一首 林希逸
畫棟危梁喜落成，主人高致著新名。義存必葺規模遠，賢要思齊慕尚清。丹筆平反真養志，綠綈催趣看登瀛。陽巖住處今君住，料得誇張遍鳳城。
豨凍宜酒以皮爲之入口爽而色可愛客以山谷醒酒冰比之余謂冰鱗物也其性寒比之玉貍又不瑩戲成一首 林希逸
豚膏鼎化元非胾，切入金盤得許清。鱗雪性寒空細縷，貍霜糟重欠通明。渠嗟不遇黄山谷，我愛渾如碧水晶。醉後不妨冰著齒，最宜人是味溫平。
題梅花帖 林希逸
梅經和靖詩堪畫，蘭識靈均賦是經。兩得清名還此卷，梅花石上古蘭亭。
方遣三山學記仍寄徑山文字筆硯稍寬梁祕閣忽送金鍾千顆此吾鄉名品也  其一 林希逸
埋頭汩汩應酬中，一喜因何到此翁。恰了數家文字債，滿籃人送荔枝紅。
方遣三山學記仍寄徑山文字筆硯稍寬梁祕閣忽送金鍾千顆此吾鄉名品也  其二 林希逸
雖云莆荔勝閩中，諸品如今未改容。寄語宋香陳紫輩，還他先進是金鐘。
和後村書窗韻四首  其一 林希逸
尊知籠愚笑火馳，人間翻覆任紛披。偷桃兒羨侏儒粟，辟穀翁懷博浪椎。座下固知師也喭，門前却歎鳳兮衰。世無齊物莊夫子，那得渠儂一問之。
和後村書窗韻四首  其二 林希逸
乍可輪生角莫馳，蓑衣好在不妨披。相尋日月急如箭，休笑塵埃鈍似椎。老去詩篇多感慨，古來書卷幾興衰。簞瓢樂處雖難會，却是知之亦好之。
和後村書窗韻四首  其三 林希逸
癡人如馬繫猶馳，我有心經喜自披。解使伏戎仇李石，何如瞠視友桃椎。老懷只付一杯足，壯氣渾如再鼓衰。得失到頭堪獻笑，縱令有道莫求之。
和後村書窗韻四首  其四 林希逸
有餘寧要厥聞馳，架上書多已懶披。學養丹須明鼎竈，要參禪莫怕鉗椎。癡心浪說詩窮達，冷眼閒看世盛衰。千古紛紛皆夢事，道難行矣却知之。
再和磨字韻謝後村以余評新稿見寄 林希逸
持荷苦口辭宮錦，伐木多情憶釣蓑。童子無言堪問答，武公雖聖更嗟磨。禪宗尚別偏中正，聖處猶分清任和。吟苦正求人訂正，柴門何幸許相過。
至日再和磨字韻一首 林希逸
長邊久息追風騎，散地閒披釣月蓑。鎖諫忠勞多叔達，銅光諧謔絕新磨。笙鏞尚閟須終歲，珪幣將陳待始和。老太平時逢此日，負暄簷下看雲過。
冬曉 林希逸
雲樹曉層層，初霞照屋棱。冰池紋以鏤，霜瓦氣如蒸。凍想歌樵客，閒思煨芋僧。癡翁吟太早，窗尚有殘燈。
即事 林希逸
寒林葉盡見巢烏，獨坐閒吟自引鬚。萬劫總如萍聚散，一身幾見樹榮枯。昨日明日算不盡，先天後天易本無。事有難言長隠几，何人曾識我非吾。
與友人論文偶作 林希逸
坡翁好語嗟難讀，介甫新經苦尚同。舉世笑時韓自喜，無人愛處陸云工。能奇却怕翻空病，得妙還須苦學功。旦暮烟霞千百態，伊誰巧似老天公。
信緣 林希逸
塵世情知事不然，生涯漫浪只隨緣。閙藍身入從初誤，逆境魔多向老便。未肯羨人昇白日，不妨存我送殘年。聲名官職俱何有，枉見匆匆髮似綿。
曉起即事 林希逸
千古宗傳有正音，紛紛俗學誤人深。癡生佛說成魔說，見徹塵心即道心。老眼慣看棋世界，浮生難戀隙光陰。凡情聖解憑誰詰，獨坐蒲團只自吟。
即事 林希逸
舊留蓆帽知何在，禿鬢烏巾一任斜。病發相如空視草，夢迷太白謾生花。古今來往三千載，文字消磨幾百家。底爲藏山癡作計，衰翁筆硯是生涯。
論文有感 林希逸
紛紛見解何差別，豪傑還須間世生。識在雷從起處起，文如泉但行當行。均爲千載無雙士，莫問三蘇與二程。丹井紅泉南谷老，似渠宗旨更難明。
題徐司理誥 林希逸
端拱雍熙誥尚存，棲鸞衣鉢詫曾門。龍飛黄敕新來好，先輩名家又有孫。
題王元之行徐簿誥詞 林希逸
文林有底遷登仕，簿領如何壓理曹。官制雖殊綸筆美，黄州一字肯輕褒。
莆田陳尉新作二軒於其廨舍寄題二首 紫薇軒 林希逸
雙松廳上念先差，晚節漁翁謾嘆嗟。試問歸摩青玉笋，何如坐對紫薇花。
莆田陳尉新作二軒於其廨舍寄題二首 青雲軒 林希逸
千載流傳感興詩，爲渠黄綬嘆官卑。便令圖上凌烟閣，何似青雲傳伯夷。
寄題名登樓 林希逸
危簷飛處綠周遭，遥想憑欄似跨鼇。取義兩山名甚美，凌空百尺卧尤豪。驚人姓字層層見，作聖功夫級級高。直要襟懷如范老，岳陽樓上賦雲濤。
賀李教授掛冠 林希逸
鵠袍未脫先謀隠，雅操如君世所難。甫拜衮龍懷敕牒，便尋神虎掛衣冠。定應傳入逸民去，更有文留後代看。高卧東山還不穩，令人遠笑謝公安。
後村爲李教賦詩且以索和輒課二首  其一 林希逸
莆在東南誇獨盛，材如荆楚信多奇。爲祥以德麟昭矣，增擊何心鳳去之。玄豈可嘲嗤范蔡，廉無敢溷慕隨夷。情知結束非時樣，冷看人間半額眉。
後村爲李教賦詩且以索和輒課二首  其二 林希逸
諸老賡吟如許富，一翁寒瘦豈能奇。君爲嚴鄭其清矣，僕豈羊何敢和之。投匭疏高聞殿陛，入圖賦妙遍蕃夷。子雲自許千年後，覿面何須彼俯眉。
送劉元思倅三山 林希逸
碧玉峰前詔趣回，雅知金耀要清才。彯纓即盍班行去，岸幘還因便養來。麗句時應夢池草，安書日可到庭槐。府公况是深知己，引領同看禁苑梅。
贈命士吳月堂 林希逸
爲養祇憑賣卜錢，術精云有異人傳。如君合把堂名月，得姓元同斫桂仙。
和後村韻二首奉寄府判真司令 聽雨樓 林希逸
取放翁詩扁此樓，知君心企古名流。蘇吟韋句雖欣慕，樗記曾云不是由。大被長衾佳伯仲，高門素學尚姱修。俱存無恙鄒書訓，此樂人間底處求。
和後村韻二首奉寄府判真司令 格軒 林希逸
祖學單傳信有原，秤停一字自名軒。肯令公愧太丘長，要似思爲孔子孫。知格格知須細認，有無無有果難言。讀書記在門生老，愧有君家未報恩。
寄建安山長徐平父 林希逸
釣石摩挲久席珍，儒冠非誤一朝伸。修程鵬擊三千里，次榜龍飛第二人。講紫陽書聊倚席，縱青雲靶早彯纓。十傳先輩家聲大，又喜中朝誦句新。
題松澗徐氏餘慶集 林希逸
三派分來久，松高不計年。扁題六大字，姓氏兩魁躔。太末韓曾記，中間稚更賢。爲君期望遠，聲節要俱傳。
戊辰除夜作 林希逸
今宵明早爲新歲，明早今宵是舊年。却羨山中無曆日，循環只認月虧圓。
年來朋友多稱所交某公某卿爲老師者因賦一首 林希逸
年來俗客似禪緇，開口人人王老師。何處得鱗皆透網，誰家有米各經簁。本無桀溺問奚自，剛道劉君勝自知。此語但能虧雅道，旁觀冷眼爲攢眉。
己巳元日二首  其一 林希逸
諸祠謁後鄉團拜，得健多慚造物憐。老去一毫無雜念，閒來六度見新年。飯蔬老幼呼同席，記禮兒孫講半篇。此事此朝爲例卷，清貧聊且守家傳。
己巳元日二首  其二 林希逸
占年五子推壬子，端月三旬看上旬。新把歷書歡竟日，舊傳讖度屬今春。殘生一飽無他念，半世多魔笑此身。清曉冠裳八十拜，老能强飯不輸人。
羅雲谷詩集跋 林希逸
人間好詩不易得，江湖近事詩之厄。梅花知己欠逋翁，明月論交無太白。何人識盡谷中雲，將渠去作天南客。鳳岡傳酒賦凝香，龍嶺行歌欣應拍。題書忽與燕同來，入手恍如鱗有獲。綵霞封裹策二三，珠露穿排首千百。吟將麈柄擊玉壺，聽是冰絃調錦瑟。豈惟句字費推敲，好是典刑見風格。問之乃是吾故人，對此悠然記疇昔。杏園初會固匆匆，蓬省舊游思歷歷。我今娛老但醉眠，君要驚人更精索。誠哉老子共風流，龜堂主人憂火逼。料知得意風月前，獨立長歌天地窄。生民清廟要新聲，底處當行求巨擘。看君定作出谷雲，鶴書已到羅含宅。
占歲 林希逸
秋田已歉期新歲，人道占書必有年。料事每難憑者半，知幾誰見吉之先。米荒鄰送荷包飯，銅泄市無紙裹錢。解使鄉居長得稔，不妨吟釣老溪邊。
老去 林希逸
老去人間念不生，舊來詩興亦彫零。故交可數半黄壤，鄰舍相過多白丁。倚杖溪邊看過鳥，焚香窗下守殘經。後村已病賡吟少，縱有牙絃孰與聽。
自誤 林希逸
老守平生自誤書，人間事事付癡愚。萬緣已息心如石，一點能明腹有珠。門外設羅祇見雀，溪邊買釣學爲漁。生來雖欠封侯骨，未羨凌煙閣上圖。
窮理 林希逸
磨旋蓋倚機誰悟，鏡缺弦生意最深。知歷知星方識性，潛天潛地要非心。山須鰲負誣仙聖，潮爲鯨來誤古今。我不信書祇自信，千年未必有知音。
有感 林希逸
人間分有高卑在，世界嗟如缺減何。楚客騷吟小司命，杜翁詩誚寡嫦娥。拙知尊爵非吾有，貧爲鰥居失助多。獨坐蒲團守書卷，長年恰似病維摩。
觀物 林希逸
天旋底背東西日，月正河平晝夜潮。空裏華生空裏滅，靜中聲起靜中消。移舟遠浦疑山走，汲水清溪覺岸摇。人世自迷顛倒見，達觀何事不逍遥。
壽溪劉岩傅唐御史之裔乃翁國學前一輩同舍也築新居名曰西村以此求扁爲賦二韻  其一 林希逸
李唐御史入閩居，衣鉢纔傳兩副車。六館未酬先志在，兒賢正讀乃翁書。
壽溪劉岩傅唐御史之裔乃翁國學前一輩同舍也築新居名曰西村以此求扁爲賦二韻  其二 林希逸
主人作意扁華軒，不厭溪寒自款門。似此相求差可喜，爲渠隸古作西村。
癡人 林希逸
癡人多見算窮通，我亦癡人却耐窮。幸有讀書閒日子，何曾問命老星翁。豈能忘世差無欲，縱似談禪不落空。千載英豪皆可數，未知約略與誰同。
和洪帥燕新進士 林希逸
塗抹年深滿鬢星，招呼愧莫簉賓榮。龍門客趁新正宴，鵬路人看第一程。七字如珠真好語，諸賢似玉要修名。樽前况有師模在，學得陽巖是德成。
己巳元宵雨 林希逸
里社由來慶上元，常年鼓笛遍諸村。緇黄香供人人冗，紅白燈竿處處喧。積雨連朝寒可畏，祈天一念禮猶存。夜來見說柴爐少，清磬行時半閉門。
諸姪約至黄檗因思前歲劉朔齋同宿約後村不至慨然有感 林希逸
黄檗山前古梵宮，早年屢宿此山中。猿啼十二峰前月，鵬送三千里外風。日者共游因朔老，期而不至有樗翁。騎鯨人去相如病，更欲躋攀誰與同。
送子晦宰南安  其一 林希逸
送子南征愛子深，殷勤聽取拙翁吟。爲儒但有書堪信，試邑元無譜可尋。民病盍知渠即我，郡貧應念昔非今。聖門絜矩真良法，彼此秤停要盡心。
送子晦宰南安  其二 林希逸
此邑曾爲掾往還，昔云優易近彫殘。士嗟前輩風流遠，吏苦專人月解難。琴以道鳴寧擇地，篙如手妙豈愁灘。竹湖親授侯心印，不比他時事上官。
送子晦宰南安  其三 林希逸
紫帽山前墨綬新，此行一喜異於人。公車薦口多諸老，便邑怡顔奉二親。伯氏橫經如共室，吾兒學製不爲鄰。書郵見說無三舍，細大相規莫厭貧。
次韻方持叟見寄一首因悼後村 林希逸
鶴髮荒三徑，溪干久賦歸。人皆笑金帚，子尚記蓑衣。篤學藏書富，工吟信筆揮。多情慙眷眷，入手覺輝輝。鸞棘方娛侍，鵬程待奮飛。講經融有帳，進酒賀無幃。底是鋒相拄，應憐带減圍。新知雖可樂，故友漸俱非。忽忽纏悲緒，茫茫恨化機。何時弔烏石，有淚濕漁磯。此老真基杖，遺文半掖扉。蘇梅今孰是，誰復識鄰幾。
初八早枕上作 林希逸
新種梅家萼綠華，緣渠關念似癡家。不知青葉朝何似，展轉殘更聽過鴉。
讀敬箴作 林希逸
先儒只此是單傳，聖處初無別入門。人與兩儀三並立，天分萬化一爲元。知無適處樂何喻，到放參時妙不存。勿正勿忘真見解，此翁千載有名言。
隠几 林希逸
守定殘書雪滿頭，眼前散盡好交游。重拈舊話無人會，縱有新知惹我愁。是聖是凡誰與辨，非心非物果何求。夢回隠几窗纔白，遠聽林間喚雨鳩。
獨坐 林希逸
掩卷閒窗獨坐時，生涯自笑昔俱非。枯鐺了盡殘生事，暗想空山老衲衣。
詩送鰭叟建安理曹 林希逸
能廉不患不能官，折獄偏勞是建安。一掾雖微關涉大，三司分立應酬難。平反送喜非徒養，歎息求生豈尚寬。積慶如翁須趾美，厚培福本稱鵬摶。
次韻梯飈明府燕新進士一首 林希逸
領袖羣英有鉅儒，藍袍端不負三餘。開樽笑把杯相屬，即席吟成錦不如。鵬化修程知翼健，鳬歸要地看綸除。招呼意厚慚居僻，老怕衝寒駕犢車。
東澗以且靜坐三字贈莆陽郭堂長陽巖謂莫作禪會名言也用韻一首 林希逸
作鏡如何磚可磨，箇中方法似無多。定而能靜吾師也，不比跏趺佞佛何。
送新饒州陳教授 林希逸
學深行粹鄉評美，三舍成名號勝流。定價盍歸羣玉府，橫經暫訪百花洲。湖山稱侍親行樂，歲月追思僕舊游。臺府諸賢皆具眼，相知應不待相求。
寄題春谷工部自心田一首 林希逸
筆耕雖苦未逢年，解印歸來且醉眠。誰毀誰譽平眼界，我疆我理自心田。菴無寶貝主長在，家有詩書種已傳。遥想箇中梨棗熟，飽餐且作地行仙。
退老吟 林希逸
聖絕微言大義乖，六經猶幸出殘灰。知行大學工夫密，理欲先賢體貼來。歲晚築場多識賜，早年陋巷屢空回。同門人盡師資遠，退老西河只自哀。
讀子厚李華釋氏二碑作 林希逸
佛學紛紛半是非，若爲疑議到昌黎。柳推性善碑南嶽，華指心宗傳左溪。有誕有微須自別，或排或讚總非迷。癡人但道書皆好，讀得明時論易齊。
呂洞賓生日 林希逸
瓣香知敬自童兒，夢得先生筆一枝。老愧乏才疑索去，少曾耽句豈能奇。猶傳薜荔圖中像，那見榴皮壁上詩。此日殷勤加額拜，人間說是降生時。
得安溪書知義役義舟圖冊已成喜寄二首  其一 林希逸
山邑煎熬百弊俱，就中二事最堪吁。小船有限家家占，役戶難差處處無。慚愧癡兒差解事，編排冊子見成模。從今溪運均輸去，朱記還聞遍十都。
得安溪書知義役義舟圖冊已成喜寄二首  其二 林希逸
邑苦如灘險漸夷，翁猶忉怛爲憐兒。人生要有餘無盡，公事元非了是癡。二籍幸成吾所職，一毫自喜道之虧。藥中最是醍醐毒，著眼看渠道好時。
有警示訓  其一 林希逸
不比深山空谷翁，人間冤債日相逢。大須勤拂當臺鏡，莫道南宗笑北宗。
有警示訓  其二 林希逸
種種心生種種危，急須毒手下鉗槌。要令獨坐空齋裏，打出人間萬弩圍。
紫霄巖作 林希逸
紫霄聞久真奇勝，三友同游亦不凡。滿袖清風來縹緲，銜盃落日踞巉巖。客携老艾遺書至，僧詫滄浪古字鑱。大小壺山俱翠碧，穀青平處見歸帆。
和平父游紫霄韻二首  其一 林希逸
杉松夾徑去猶遠，桃竹隨人强自搘。水界平田疑刻畫，烟籠遠日狀琉璃。何波爲續游山記，好友先吟訪古詩。清思如君真可愛，行須入賦萬年枝。
和平父游紫霄韻二首  其二 林希逸
諸賢盛氣趨華轂，一老閒吟樂考槃。舊友醉鄉祇白墮，新銜散地號黄冠。束芻已了林宗弔，孤石因陪子美看。絕頂洪崖肩可拍，乘風何許覓還丹。
送方潮州 林希逸
中朝人物久無儔，何不容渠侍璪旒。直疏勇干丹鳳闕，敕書去管鰐魚州。名高北斗知相敵，吏問南宮莫苦留。召節鼎來宜略住，郡貧民病待公瘳。
寄安溪 林希逸
書判可傳今幾錄，就中亦有客先誇。强宗理化知無薤，住處名香可當花。案牘正勞詩倚閣，扁題俱妙篆名家。新來一事翁尤喜，看小孫吟壽阿爺。
和山中后社韻一首 林希逸
君家文曜授翁詩，椿老還如竇有儀。枕膝固應傳已久，趨庭豈待問方知。山中香火留吟處，殿下雲屏有隔時。愧我衰殘誰伴侶，但尋蓮社守禪規。
六月十日晚飲呼行祖共吸荷盃 林希逸
寂寂長閒日，炎炎酷暑時。納凉惟竹共，對酒得蔬宜。韭嫩須新剪，菰甜要旋絲。荷盃時一吸，聊與小孫嬉。
偶成 林希逸
老去溪干作釣翁，心閒無事與僧同。夢回喜見曉窗白，旱久愁看暮嶺紅。案上舊書因暑廢，樽中美醖爲貧空。不凡不聖伊誰會，別是吾儂那一通。
喜雨  其一 林希逸
閩南爲雨久嗟吁，守令焦勞已月餘。兒在藍溪祈更苦，翁緣憂旱又憂渠。
喜雨  其二 林希逸
黄檗山前五百仙，諸村迎禱過溪邊。陰雲竟日凉如水，不待仙回已沛然。
喜雨  其三 林希逸
曉雲如墨幕諸山，飛瀑傾河頃刻間。一喜令人無著處，長歌欹枕聽潺潺。
喜雨  其四 林希逸
望望藍溪未得書，癡兒見說爲齋癯。逢人多問南來者，紫帽山前雨有無。
志喜 林希逸
溪邑兒因旱久勞，正愁無處問如何。童奴忽報行人說，中澣泉南得雨多。
瓶中指甲花初來甚香既久如無之 林希逸
膽瓶花在讀書床，坐久看來似不香。便比古今求道者，學成却與道相忘。
溪橋作 林希逸
聞說溪流漲，看來勢漸停。雲籠山際白，水沒野畦青。旱久知天悔，祠多詫佛靈。老農憂雨過，四望尚冥冥。
連日雨驟頗以關心  其一 林希逸
旱餘雖喜見滂沱，可奈連朝不已何。萬事人間如此雨，無時太嗇有傷多。
連日雨驟頗以關心  其二 林希逸
今日多愁後日慳，晚田要見是秋殘。過猶不及天誰管，世事終求恰好難。
前日苦旱禾恐立槁今雨太多已穫者生芽未穫者欲爛因歎耕者之苦輒賦一首 林希逸
老守田疇正學耕，尋思一粒也難成。晴乾久嘆頭未下，雨過還憂耳漸生。斗米三錢何日見，五風十雨望時平。村居飽飯猶難必，更敢癡迷望糝羹。
夜雨不止枕上作 林希逸
得雨初愁雨暫停，如今徹夜怕泠泠。此心果是誰差別，一樣聲成兩樣聽。
別梯飈  其一 林希逸
持錢老叟送公還，詫說吾儂好長官。曰雨曰暘三載裏，如冰如雪一廉難。新陂舊學鎸碑去，瑞粟嘉禾入畫看。截鐙莫留休悵恨，此行要看觸邪冠。
別梯飈  其二 林希逸
兒忝同升辱愛深，詩情道氣兩知音。銜盃欲挹浮丘袂，倚杖長聽子賤琴。未別已愁殘月夢，相看難忍此時心。我衰何日重携手，有雁南來字抵金。
別梯飈  其三 林希逸
柴門四壁愧貧居，惜別殷勤不可虛。銅雀瓦存聊贈子，金鑾坡去好同渠。掉頭莫惜題新句，敏手還看草贊書。若見薇花煩寄語，前朝學士已爲漁。
溪干喜晴 林希逸
陰雲西捲去徐徐，照眼晴空意豁如。何處飛來雙白鷺，淺溪逆上小紅魚。經風忍見折殘柳，飽雨欣聞暴長蔬。新月宜人須痛飲，南來况已得兒書。
涵江山長韓同舍以先大夫障東誌與所著反舌蜩蛙辨見示誌爲改永陽縣前之水欲流歸巽因此下獄陳復齋有詩美之辨乃山長同六士攻丁相時避禍作也諸賢既分而跋之余嗇於文合二字共賦七言一首 林希逸
永邑從前盛俊英，誰家再世擅時名。乃翁障水流歸巽，此士箋天拔去丁。標美於嵇如鶴在，文工似愈以蟲鳴。同時六士多翔翥，事業軒軒洗耳聽。
山丹 林希逸
秋半山丹樹樹空，幾回惆悵恨癡風。那知九月明朝盡，箇箇枝頭數顆紅。
代懷安王林丞上楊安撫十詩  其一 林希逸
止戈堂外戟森森，畫鼓無聲晝漏沈。好是風流賢太守，空齋一片讀書心。
代懷安王林丞上楊安撫十詩  其二 林希逸
先生舊把釣魚竿，弄月雲濤手本閒。只爲春風藏不得，却來摇筆對三山。
代懷安王林丞上楊安撫十詩  其三 林希逸
千載斯文關洛翁，祠堂新闢煥儒宮。司南又是楊夫子，管取閩中勝洛中。
代懷安王林丞上楊安撫十詩  其四 林希逸
一樣新縫戰士衣，指麾貔虎上旌旗。太平侍從資文武，肯向春風卧鼓鼙。
代懷安王林丞上楊安撫十詩  其五 林希逸
一昨潢池波浪驚，將軍隨手卷紅旌。碧油幢下詩書帥，真箇胸中萬甲兵。
代懷安王林丞上楊安撫十詩  其六 林希逸
聽得溪邊擊壤聲，年來官府是昇平。吏呼不到韓盧卧，整理犂鋤待雨耕。
代懷安王林丞上楊安撫十詩  其七 林希逸
春雨來看一派河，却愁無地著恩波。東風剩與栽楊柳，留作甘棠去後歌。
代懷安王林丞上楊安撫十詩  其八 林希逸
篇篇渾不費安排，霽月光風自滿懷。嶺海聲名誰得似，一家句法老誠齋。
代懷安王林丞上楊安撫十詩  其九 林希逸
元戎根柢是公平，玉肺冰腸徹底清。一點吏姦無隠處，逢人箇箇說神明。
代懷安王林丞上楊安撫十詩  其一○ 林希逸
一持使節兩持麾，五嶺依然雙鶴歸。見說只今楊子宅，庭容旋馬地生衣。
紀異詩 林希逸
城中醮龍龍苦蟄，城門夜開八人入。粵從東關煽喊呀，飛煙卷作半空霞。祝融熛怒咋齒牙，彤幢絳旆紛要遮。扶桑剝落喧撐叉，兩岸炮焦幾百家。當時諸校陣陣來，傳呼數里聲如雷。州官令嚴兵官急，斤斧鑱鋤勾綆集。其奈枯河無瀋汁，炎曹橫恣玄冥讋。天雖有淚不敢泣，千人萬人瞠眼立。撲之愈張聽自戢，就中那得十數椽。敗壁穿穴簷瓦懸，四圍灰燼渠巋然。鄰人驚怪一郡傳，掃街老嫗今幾年。隻身窮獨頭如綿，家無一孔破絮纏。只餘一棺候棄捐，以此籲天天見憐。幽明之理豈眇綿，天在屋頭非虛言。陸渾山火雖富妍，無所勸戒何足編，惜渠不遇昌黎仙。
朱典卿和章有結茅孤青之語戲爲古風以絕之 林希逸
盥手捧詩神索索，高懷細把重抽繹。冥心不覺有鬼知，消息漏傳到姑射。箇中昨夜有使來，夢魂暗引飛雙腋。樓高百尺錦戶開，中有一人猶岸幘。低頭未敢問起居，自言我是壺仙客。紫薇花下引笑歸，世緣已謝來茲宅。雖然舊隠也未忘，離宮尚浸孤青碧。側聆有客身姓朱，結茅準擬欺泉石。山神火急報此間，移文便已回飛驛。馮夷奏記奉指揮，嚴兵鎖斷青松壁。公爲詩案有引連，歸到人間憑解釋。云渠姓字在天衢，撿點不上幽人籍。明年已著瑞鶴袍，浪言誰與飛鳬舄。便令勳業了鼎彝，也莫迂我雲山迹。宇宙如今况未清，經綸不任伊誰責。更是蓬萊有新禁，巖扃不許金袍惜。詩詞固然多孟浪，此事也須先禁格。劃然驚覺汗滿身，捉筆書之窗已白。請君從此莫戲談，恐有鬼神重聽得。
送王少逸還鄉 林希逸
點點瓊花上旅衣，還鄉心壯任寒欺。飄零爲客看歸客，記憶來時惜去時。家書一半憑君說，客里三千儘夢隨。握手橋門重約在，芒鞋莫便厭奔馳。
中秋後三日寄吳景朔 林希逸
離鴻影斷中秋月，病鶴心愁薄暮雲。爲語白蓮同社友，得君書後愈思君。
寄橘與吳景朔 林希逸
碧雲愁望夕陽西，好景無因與啜醨。霜雨滿林黄欲盡，愧君書後不多題。
病中送丘升叔復入廣  其一 林希逸
出嶺相逢話上京，歸鞍齊卸獨南征。風摇五兩南州去，月傍孤燈病客驚。莫倚能詩心便縱，大須力學眼還明。無因別後知分寸，得趣深時遠寄聲。
病中送丘升叔復入廣  其二 林希逸
羨子論文見解深，無端聚散苦難禁。雖然後會剛期我，忽漫離筵已著心。窮殺昌黎緣怪怪，誰憐子美獨涔涔。寒梅鬭雪看何處，還憶花前抱病吟。
游孤青作 林希逸
野水茫茫去，漁歌遠遠聽。醉酣觴大白，乘興棹孤青。明月長如此，浮雲不暫停。拜經遺趾在，誰與拾殘螢。
讀史 林希逸
有人讀史不讀經，史在目前經杳冥。有人讀經不讀史，經有道腴史泥滓。我云經史無異同，八窗八面俱玲瓏。經爲律兮史爲案，古來已斷與未斷。是賢是聖何世無，賢聖身全此身散。既息而消消又息，便是先天後天易。何禍非福吉非凶，何成非毀始非終。西麟絕筆漢紀鳳，晉馬食曹江化龍。千齡萬載事不盡，總是禪機與道鋒。乃知龐眉太史有眼目，一家自作新機軸。至今史法有憑據，殘書斷紀收成束。拘儒足足笑殺人，白頭苦向河汾續。
秋日鳳凰臺即事 林希逸
三山遠落窮江尾，一水橫過接石頭。蘭棹幾雙船細細，蘆場無數屋浮浮。斷雲歸去商量雨，黄葉飛來問訊秋。總爲登臨能作興，若爲陳迹替人愁。
王日起謀請樂軒先生主席其鄉隠山堂喜以詩贈之  其一 林希逸
場屋時文百態新，六經門戶冷如冰。江湖有客奔馳倦，來問詩書向上層。
王日起謀請樂軒先生主席其鄉隠山堂喜以詩贈之  其二 林希逸
論文款款細留心，一點塵埃也不禁。爲語隠山同社友，讀書根本是胸襟。
王日起謀請樂軒先生主席其鄉隠山堂喜以詩贈之  其三 林希逸
相逢刮眼試金篦，直下承當是嫡兒。長恨馬駒天下少，汝今分骨我分皮。
劉躔甫許以古詩集見假而竟不至代書促之 林希逸
好書千束且萬束，前身後身讀不足。劉郎好古喜收詩，一篇半篇惜如玉。知君此性人所希，旁人浪指爲書癡。旁人肉眼君似月，好句何從向渠說。相逢劍客心相許，青萍莫惜當筵舞。
七月二十三日奉寄瀨溪書堂吳景朔因訊舊遊 林希逸
聞向秋山苦讀書，吟中還解憶人無。强顔爲客心何在，忍病哦詩骨正癯。明月青山追昨夢，去年今日下姑蘇。長橋一带關心否，問訊高陽舊酒徒。
獨夜偶成回文 林希逸
身隨影立孤燈暝，杖倚人行獨月明。新得病形成瘦鶴，亂添愁思惹飛螢。
長門怨回文 林希逸
傷情暗斷恩和愛，抆淚空添怨與愁。霜透衣寒輕卷袖，月移窗去罷吹簫。
文字飲 林希逸
我問揚雄字，君評李嶠文。劇談聊詡詡，對飲盡醺醺。筆落三千首，盃浮一百分。醉吟唐學士，酒頌晉參軍。良夜邀明月，他年憶暮雲。獨醒憐楚客，悲怨托湘君。
食見堯於羹 林希逸
隠几看堯典，身慙不並生。道如知所味，食亦見於羹。飽學寧求飽，精思不厭精。垂衣雖已遠，失筯恍然驚。端坐如吁咈，忘饑在服行。鹽梅思致主，說不愧阿衡。
枯木半龍鱗 林希逸
枯木奇如許，空山閲幾春。千尋依鳥道，一半是龍鱗。磥砢真如石，扶持果有神。雪猶留敗甲，雲不露全身。藤比髯尤老，根疑爪欲伸。佇看雷雨夜，一躍到天津。
弔青塚 林希逸
誰弔千年塚，芳魂喚不醒。雪連沙外白，春带塞南青。一酹嗟何及，重泉恨莫扃。花曾辭漢苑，草不似胡庭。妾死匈奴在，風悲壯士經。遥憐斑竹淚，鼓瑟和湘靈。
野菜飛黄蝶 林希逸
古竹疏籬畔，無人菜自長。雙飛蝴蝶好，一樣野花黄。簇簇青無數，翩翩意欲狂。色鮮凝曉露，翅薄弄朝陽。正擬和根拔，因憐戀葉忙。今宵須夢化，隨逐過山牆。
刻燭 林希逸
玉筍班頭客，文章絕代奇。奉璋陪內宴，刻燭賦新詩。指認紅蓮影，安排麗藻辭。絕嫌痕已迫，只恐句來遲。花燼將殘處，宮袍欲奪時。寵榮歸佩晚，金炬出天墀。
高議排金門 林希逸
立箇黄金馬，君黄第幾門。伊人來草莽，高議動乾坤。勁氣層雲上，孤忠一縷存。未通青瑣籍，先獻白衣言。只爲豺狼怒，那知虎豹尊。客星如入兆，昨夜在天閽。
潮回日射星 林希逸
有底平沙上，輝輝不暫停。潮回陰未夕，日射燦如星。落水歸何處，斜陽照遠汀。浮光看閃閃，散地見熒熒。擬泛槎尋石，知非草化螢。晚來河漢白，漁火滿滄溟。
離憂忽浩然 林希逸
只有片時留，離觴肯計籌。知渠因底別，使我浩然憂。握手看成夢，多情種得愁。征帆天共遠，羈恨水俱流。明日非今日，杭州定越州。慇懃無別祝，切莫斷書郵。
星有好雨 林希逸
視夜幾回興，濃雲潑未停。無端常苦雨，作好果何星。有爛參之左，于嗟月又經。何心長霢霂，拜手問蒼冥。咨暑能無怨，呼天孰與聽。或云旗伐動，陰曀爲兵刑。
至朔同日 林希逸
至乃陽生節，常居子月中。計年章在即，是日朔應同。一葉階蓂長，飛灰嶰管通。元來初吉旦，恰是六陰終。料得雲書際，還嗟餼禮隆。如何太初歷，辛巳謾求工。
竹林七賢 林希逸
賞靜偏憐竹，宜人况有林。七賢同遠趣，千載有遺音。避俗來深處，披衣卧綠陰。玉人三四輩，風籜短長吟。翠入劉伶酒，聲隨叔夜琴。溪干唐六逸，先後許論心。
一字買堪貧 林希逸
獨妙如椽手，誇傳品入神。千金猶莫買，一字實堪貧。玉柱多誰得，銀鈎少自珍。願求三折筆，甘作屢空人。但喜蕭齋玩，寧憂范甑塵。療饑那欲煮，吟苦謾酸辛。
山光悅鳥性 林希逸
細大皆天性，逍遥宇宙間。山光非爲鳥，鳥悅自因山。曉日浮青嶂，春雲影翠鬟。物情如有識，樂意自相關。疏密陰俱好，飛鳴態自閒。夕陽歸翅急，應是倦知還。
呼兒問煮魚 林希逸
有客過茅宇，停盃待煮魚。向兒呼不已，爲我問何如。驥子摳衣至，校人授手初。叮嚀凡再四，烹割勿躊躇。正起羹鱸興，因看遺鯉書。團欒陪父執，更欲採園蔬。
白鳥去邊明 林希逸
燕外絲方捲，明開若箇邊。癡雲留片片，白鳥去翩翩。雨後霜毛濕，風前雪翅鮮。雙飛向何處，一半是晴天。乍息鳩鳴垤，還歸鶴避煙。須臾陰靄盡，烏遶月娟娟。
松子僧前落 林希逸
野迥無人迹，長松不計年。隨風飄子下，竟日落僧前。葉暗丹誰化，根枯石共堅。時敲經夾響，匹似數珠圓。味美忘齋久，聲輕入定便。時看童行戲，爭把柳絲穿。
月靜庾公樓 林希逸
明月今宵好，曾經照庾公。登樓當靜夜，懷古對秋風。飛鏡緣空上，危簷映水中。胡床無恙否，岸幘爲誰雄。老子今何在，寒光昔亦同。清談孤此景，白髮向江東。
星垂平野闊 林希逸
良夜空如洗，凭欄一望平。星垂因野闊，野凈見星明。點點光疑墜，熒熒勢半傾。天低連岸遠，地盡看參橫。水迥過時白，雲收撤夜清。銀河今咫尺，我欲泛槎行。
風破寒江遲 林希逸
倚棹吟將息，江神聽亦癡。陰猶凝未散，風欲破應遲。颯颯聲雖急，冥冥霧莫披。凌波疑有物，到曉尚多時。空使蜚廉怒，翻令帝子悲。沉湘人在否，喚起賦椒蘺。
剪燭話巴雨 林希逸
不負西窗約，相逢剪燭花。驚心如一夢，對雨話三巴。蠟燼愁頻落，關雲嘆舊遮。昔曾留劍外，今却指天涯。江遠談何劇，風摇影屢斜。從今須惜別，邀月醉流霞。
飛星過水白 林希逸
良夜步郊坰，飛看過水星。四垂青漠漠，一點白熒熒。瑞彩浮蓮渚，流光渡蓼汀。不應天共轉，恍若月初經。錯認珠生蚌，還疑草化螢。須臾雲半黑，漁火箇邊青。
赤壁走曹操 林希逸
往事思塵迹，周郎走魏曹。長江幾爭戰，萬古一英豪。亂石吹飛雪，蒙衝破巨濤。笑談成一快，姓字信孤高。賸擬投鞭渡，誰知捲甲逃。江山如昔日，北望首空搔。
拾穗許村童 林希逸
拂拂新凉入，家家穫稻同。參差多滯穗，收拾許村童。滿地禾頻落，憐渠筥尚空。少多從汝得，小大共年豐。挈負歸茅宇，歡呼謝主翁。晚來炊飯飽，牛笛弄松風。
石鼎聯句 林希逸
漫浪有詩仙，相逢藥竈邊。鼎存嗟石古，句巧似珠聯。筆力扛何健，雲根斲許圓。倡酬皆敵手，模寫聳吟肩。何日丹同舐，寒更墨共研。和羹應待我，賡載入虞絃。
歸人爭渡喧 林希逸
野外炊煙起，沙邊带日明。歸村人合遝，問渡晚喧爭。暝色催行客，長江阻去程。帆輕斜照影，語雜遠聞聲。隔岸招尤急，棲鴉過亦鳴。茅簷何處是，兒女想相迎。
月色不可掃  其一 林希逸
此夜一輪滿，騷情不奈秋。月非人可掃，人與月俱愁。素魄憑誰問，寒光爲底留。擬隨風葉去，還似雪花浮。竹影摇仍在，波明散未收。嫦娥如戲我，移照讀書樓。
月色不可掃  其二 林希逸
皓色一輪滿，吟看獨倚樓。伊誰能掃月，使我不悲秋。處處寒光共，娟娟素魄浮。竹知空弄影，箒豈解驅愁。露重應徒灑，雲行却暫收。誰疑門外雪，謾欲課蒼頭。
天際識歸舟 林希逸
日夕思天際，悠悠半掩扉。扁舟緣底急，注目識君歸。帆外殘鴉去，雲邊一葉飛。立須蘭棹至，細認藁砧非。僂指思江路，牽兒上釣磯。入門相勞問，賒酒趁鱸肥。
飲酒拜浪婆 林希逸
對飲敲銅斗，聲聲應浩歌。頻斟江上酒，亟拜浪中婆。深淺傾浮蟻，低回舞短蓑。白頭高似屋，素襪想凌波。江遠如神在，盃長奈我何。却憐獨醒客，憔悴賦湘娥。
鶴引洗衣僧 林希逸
獨捲袈裟去，禪房半掩扉。僧行隨鶴影，鶴引洗僧衣。振翼尋仙路，牽裳上釣磯。老緇輕濯濯，白鳥亦依依。澣滌元無垢，叮嚀莫浪飛。茶煙休更避，相伴月中歸。
新詩改自吟 林希逸
酷愛驚人語，詩壇獨苦心。吟成還自改，改罷又長吟。四鍊傳誰法，雙聲豈古音。筆塗隨句定，髭撚用功深。過眼疵難掩，支頤吻欲噤。身輕少陵集，商榷到於今。
秋水清無底 林希逸
倚杖臨秋水，微茫一派平。極深不知底，獨照有餘清。一色兼天凈，千尋似鑑明。誰能冰下語，爲探地中行。月動無移石，雲飛落止泓。滄浪佳興動，可以濯吾纓。
山鳥暮過庭 林希逸
試拄看山笏，新詩得自哦。空庭人不到，日暮鳥時過。遠岫呼雛急，斜陽接翅多。瞥看窗外影，爭認柳邊窠。散帙隨吾意，喧簷奈汝何。須臾林鵲噪，衮衮見金波。
杓携龍角 林希逸
帝斡璇杓處，雲高隔幾重。自天携左角，出地見青龍。碧漢方回柄，蒼精恰露容。舉頭看斗指，驤首覺雲從。西揭殊春候，東騎驗尾蹤。韓門人所仰，直欲折充宗。
山村人暮歸 林希逸
點點殘鴉過，孤村带落暉。籬邊聞犬吠，山下有人歸。遠岫連芳塢，長林遶翠微。雲深認茅屋，風細颺征衣。樵唱同尋徑，猿驚爲扣扉。夜深燈火下，兒女共依依。
挂席上南斗 林希逸
挂席幾千里，飄飄向極南。昂頭驚斗近，舉袖與雲參。海闊天光入，帆輕水影涵。前瞻依宿六，回望迫台三。恰似槎星渚，應殊釣月潭。若非吟膽壯，高處亦難堪。
翁踏孤舟立  其一 林希逸
江遠孤舟小，悠悠避世翁。望中留夕照，立處倚秋風。一葉煙波釣，千莖雪鬢蓬。短衣難掩骭，獨棹似浮空。人影檣烏並，生涯宿雁同。得魚隨貰酒，醉卧荻蘆中。
翁踏孤舟立  其二 林希逸
一葉孤舟小，生涯在釣筒。羣飛看雁陣，獨立是漁翁。浪與頭俱白，顔因酒暫紅。片帆煙渚外，瘦影夕陽中。蓬鬢千莖雪，蘆花兩岸風。烹鱸吹荻火，隔岸呼兒童。
屋上烏亦好 林希逸
我訪山家友，遥看屋上烏。不知何事好，所愛與人俱。竹外參差瓦，簷間八九雛。只應交繾綣，却喜汝喧呼。誰賦牙高啄，因吟尾畢逋。待令鷗可狎，物我兩俱無。
蘇武歸漢 林希逸
仗節來歸漢，麒麟萬古圖。艱難曾使虜，慷慨有臣蘇。雁信傳何有，旄殘齧已無。拜恩趨鳳闕，揮涕憶龍湖。日月依新主，風沙失故吾。一官纔屬國，攬卷爲嗟吁。
龍馬負圖 林希逸
八卦將呈露，天寧秘此圖。出因龍馬負，瑞與鳳麟殊。八尺非常種，千年有此駒。皇穹開易象，綠字見珍符。鳥跡文非比，龜疇數亦俱。渥洼何足詠，誰復羨西都。
不寢聽金鑰 林希逸
不寢因何事，囊封奏帝庭。銅壺猶未歇，金鑰故頻聽。憂國長無寐，懷忠我獨醒。魚關頻借問，鳳闕想猶扃。珂傘依殘月，觚稜带曉星。須臾看鵠立，袖惹御爐馨。
鳥影度寒塘 林希逸
一段秋容好，丹青欲畫難。塘幽塵不到，鳥度影偏寒。何處尋窠去，行人瞥眼看。雲間尋舊侶，水底見飛翰。鷗訝隨波沒，鵬思擊水摶。佳人遥望處，誤指鏡中鸞。
雲霄一羽毛 林希逸
自起南陽卧，軒然志氣飄。三分嗟漢業，一羽在雲霄。健翮凌星漢，孤忠翼聖朝。羣雄爭逐鹿，百鷙不如鵰。垂翅應嗤異，凌煙未許喬。出師雖未捷，萬古想高標。
同心言如蘭 林希逸
金石同心好，言言可起予。紉蘭應足比，伐木義何如。慷慨輸情久，芬芳入室初。諾能爲一布，佩不必三閭。椒榝能欺我，松梅合友渠。銜盃時對飲，冷淡共園蔬。
圍棋看驛書 林希逸
驛騎軍書到，風流相國知。淮淝千載事，賓主一枰棋。敵手無遺算，名家有此兒。我方分黑白，渠亦决雄雌。局外人人喜，邊頭著著奇。爛柯翁在否，還笑世人癡。
兒去看魚笱 林希逸
兒去出茅廬，携筇遠見渠。行隨溪畔鶴，看取笱中魚。童稚喧呼至，笭箵整頓初。餌寒知不食，罾少問何如。穿柳呼爺笑，編蒲怪僕疏。荻蘆吹火罷，賒酒遍鄰居。
賜鏡湖一曲 林希逸
拜賜歸湖曲，生涯只此湖。三韓雲不遠，一鏡月同孤。天語書黄誥，波光照白鬚。柴扉當雁鶩，采地即菰蒲。殿下投箋乞，波間弄槳娛。不妨眠井底，醉入八仙圖。
玉斧修成月 林希逸
我問青天月，如何缺又生。冰輪看碾去，玉斧想修成。睨視柯誰執，傳聞璞孰名。元功無此巧，素魄豈能盈。兔向圓時搗，蟾因琢夜驚。廣寒八萬戶，技與女媧爭。
杜宇呼名語 林希逸
叫盡三巴月，凄凉杜宇聲。今人誰與語，故主自呼名。啼血嗟何意，前身恨未平。轉喉曾有諱，弄舌似猶生。姓字諸禽識，君臣易世輕。提壺無意緒，醉魄謾飛鳴。
漁村晚照 林希逸
自得江湖趣，生涯樂在漁。孤村多晚景，落照映荒居。近水高低岸，誅茅八九廬。舟橫人語近，網漏夕陽疏。倚棹看歸雁，呼兒促煮魚。脫簑眠漸穩，寒月動江虛。
夫子牆數仞 林希逸
劍佩隨夫子，傾心一瓣香。四科分等級，數仞嘆宮牆。我正勞鑽仰，人惟較短長。可窺憐子貢，欲倚愧蒙莊。步步瞠吾後，巍巍藐彼堂。傳心因坐見，三聖遠相望。
勇士赴敵場 林希逸
士有非常勇，堂堂赴敵場。聽琴何比象，屬意在軒昂。觸手聲何怒，推床興欲狂。廣陵無散卒，易水有剛腸。劍客休誇詫，桐君爲發揚。聞絃心有感，解使懦夫强。
晚凉看洗馬 林希逸
倚杖試徜徉，幽看野興長。歸鴉凌薄晚，洗馬就微凉。落日明蘋渚，輕風拂柳塘。遥觀千頃雪，靜滌四蹄霜。噴沫隨流水，摇騣灑夕陽。塵纓應可濯，闊步逐飛黄。
封比干墓 林希逸
埋恨非埋骨，生前怨不逢。比干猶有墓，周室合增封。一死身奚惜，孤忠憤所鍾。清朝加顯澤，終古誌遺蹤。寵辱嗟何意，興亡記所從。誰甘遊地下，攀檻敢嬰龍。
雨後過畦潤 林希逸
雨後思花信，相過款杖藜。翠明開曉嶂，綠潤遍春畦。燕外絲方捲，鷗邊霧尚低。貪看蔬長甲，不覺屐粘泥。草挾餘陰漲，苗分秀色齊。時逢原上客，大半話耕犂。
機舂潺湲力 林希逸
機事嗟何巧，空村不住舂。潺湲因借力，俯仰若爲容。盡日勞雙杵，疏泉隔幾峰。無人長軋軋，助我爲淙淙。碓下僧長喜，溪邊婦亦慵。香厨炊已辦，時倩野雲封。
池水觀爲政 林希逸
筆落冰人語，霜凝照夜姿。平心長似水，觀政可於池。即彼挼藍處，看渠據案時。清能見肝膽，燭可但鬚眉。泥濁廉何有，泉貪飲自知。笑他渾數尺，誰道是吾師。
水中有行車 林希逸
野水云何涸，咨嗟爲久晴。昔曾移艇去，今見有車行。石已磷磷白，流無脈脈生。不愁濡轡渡，只恐細魚驚。寧復滄洲興，空餘野渡名。秋霖看拍岸，還聽棹歌聲。
買木带巢烏 林希逸
買木爲新居，詩翁德不孤。巧當三畝宅，带得一巢烏。羞澀無多費，槎牙已半枯。却憐棲鵲在，還識主人無。不入山家券，應添畫史圖。從今屋上好，來往聽相呼。
月疑照顔色 林希逸
苦憶君顔色，歸期未有期。好風吹夢斷，明月使人疑。對影三人共，懷賢萬里悲。徘徊如欲舞，恍惚與論詩。蝶化憑誰詰，蟾留訝我癡。暮雲樽酒在，只恐見無時。
買石得雲饒 林希逸
自笑生涯拙，天公意贈君。買來千載石，饒得四時雲。禿筆書新券，蒼苔带舊紋。眼前長秀潤，分外是氤氳。定價元非玉，宜貧可當熏。時哉爲雨去，利與世均分。
柳影不礙舟 林希逸
長短堤邊柳，波流影不流。渾如低倚岸，却不礙行舟。水漾千絲亂，風吹一葉浮。輕摇蘭槳過，攪碎綠陰不。似带牆頭燕，如縈鏡裏鷗。那堪南浦別，明暗兩牽愁。
榴花照眼明 林希逸
惜花愁滿眼，倚杖慶新晴。綠幄連天暗，紅榴照我明。蹙巾迎日吐，剪錦亞風輕。一見眵昏失，多疑醉纈生。撚鬚詩欲就，覿面興偏清。却笑酡酡後，看朱碧已成。
龍躍天衢 林希逸
頭角驚人世，如龍乍躍淵。身隨三月浪，衢在九重天。雲起方成陸，雷驅正急鞭。戰鱗飛百萬，怒爪擊三千。赤水神何照，蒼精角有躔。堪嗤時俗眼，空向壁間傳。
開冰 林希逸
仲月鶑花半，朝家已薦冰。馳來金騕褭，開此玉稜層。冷逼茅簷透，光從凌室騰。滿盤爭雪瑩，照眼訝霜凝。九廟親祠舉，羣工祿賜膺。愛君推托諷，履薄願兢兢。
山有仙則名 林希逸
試拄看山笏，令人興灑然。誇名驚俗眼，知道有神仙。勝地棲丹客，蒼崖比洞天。烟霞無此輩，方冊不應傳。柯爛今何處，簫鳴若箇邊。舊聞終縹緲，何似竹林賢。
爲麥祈實 林希逸
麥事家家作，宸旒軫意微。無虛民所望，爲實我先祈。見白欣輿誦，熉黄屈衮衣。要他舂日飽，莫使歛時稀。餠餌香深覬，牷牲薦必肥。禮成農共慶，加額對龍旂。
雲臺圖功臣 林希逸
四七紛紜後，慇懃帝念功。干雲臺百尺，依日漢羣公。棲爵侵霄漢，揮毫萃畫工。位分勳次第，像列壁西東。貌寫丹青裏，名垂竹帛中。凌煙生面筆，人物古今同。
携手升玉階 林希逸
甃玉成階戺，天顔去幾層。彈冠酬素願，携手盡同升。得侶欣交臂，伊誰恨折肱。龍墀看密邇，鵷武接飛騰。已慶天街肅，行須揆路登。朝回花底散，袖滿御香凝。
𤱶畝不忘君 林希逸
君幸逢堯舜，孤忠豈敢忘。身雖居𤱶畝，志亦在巖廊。草野棲身久，鈞天去夢長。煙霞雖自樂，日月願依光。炙背當如甫，披裘莫學光。此生名未立，金馬進封囊。
落日見漁樵 林希逸
落日誰橫笛，江村一望遥。喧喧歸鳥雀，得得見漁樵。薄暮舒愁眼，斜暉带遠潮。依灘綸在手，出谷斧橫腰。歌罷尋歸徑，影行先度橋。兩翁山水趣，應未羨金貂。
看碑不下馿 林希逸
寺古碑猶在，塵埃半已漫。騎馿應懶下，逐字細吟看。鈎畫雕鎸古，蟲魚辨識難。停鞭欹帽立，緩轡聳肩寒。應笑修明字，還如援據鞍。歸吟風掠耳，影瘦夕陽殘。
梅花疑是君 林希逸
欲訪春消息，寒花昨夜開。思君如在眼，使我亦疑梅。蘂冷於人意，窗開露粉腮。欲同渠索笑，還似子歸來。蘭室因香訝，冰肌助我猜。一枝聊寄與，何日共持盃。
身玉要俱捐 林希逸
壯節將全趙，威風直挫秦。若令空授玉，寧用復還身。此璧瑕何有，伊人氣愈嗔。頭寧同碎柱，節不可欺臣。大義千鈞重，微軀一羽均。後來誰慕藺，盛節獨嶙峋。
清邊生戰場 林希逸
已洗天河甲，邊清國愈强。誰生今日釁，戰似古沙場。不見狼烟久，俄驚雁塞荒。風悲苔染血，月射骨如霜。榆柳依然好，干戈有底忙。李華真健筆，弔古思凄凉。
勒石紀漢德 林希逸
稽落功成後，將軍勒石還。輝華天子德，姓字漢臣班。篆刻千年績，鎸磨萬里山。勳名沙幕外，歲月永元間。頌筆嗟何古，胡弓孰敢彎。龍墀歸拜日，稱壽動天顔。
雲逐度溪風 林希逸
拂面微風動，輕雲過遠堤。飛飛無定跡，逐逐度前溪。望斷江東暮，生從舍北泥。但隨蘋末起，還傍蓼花低。白映清波影，紅看孤鶩齊。似迷歸去路，漠漠自東西。
蒼隼護巢歸 林希逸
蒼隼當秋日，風高萬里飛。忽看孤影過，因護舊巢歸。刷翮摶雲漢，翻身度野扉。雛饑方唧唧，爪立自依依。莫笑蜂窠小，休嗤燕壘微。物情元等耳，細大各天機。
秋高風怒號 林希逸
人意與秋高，臨風意自豪。倚欄吟未已，拔地怒方號。露宇遥窮目，霜林見落毛。威生來虎谷，聲震似鯨濤。六鷁飛應退，羣狐懼莫嘷。擬騎鵬翼去，萬里訪盧敖。
金買長門賦 林希逸
誰買長門賦，閨愁不自禁。寸腸抒萬恨，一字直千金。菲薄聊爲壽，淒涼要寫心。珠簾春寂寂，玉戶夜沉沉。語妙錢何惜，宮閒恨轉深。文君因自笑，我有白頭吟。
雷隠象車音 林希逸
不聽車音久，逍遥獨倚臺。遠聞疑所象，細認隠其雷。不怒聲初發，遥聞妾自猜。輕移蓮步出，空喜玉輿來。只謂君王顧，因知神女推。千金誰買賦，會使聖心回。
許由洗耳 林希逸
有道之君子，箕山一許由。清波聊洗耳，塵世肯回頭。此趣名千古，奚心長九州。若令嬰世網，何似枕江流。俗事喧誰聽，寒泉響自幽。鄰翁牽犢避，使我轉增羞。
川曲通諸海 林希逸
直道行今古，淵源妙莫窮。百川雖若曲，大海必皆通。酬酢幾千變，周流共一中。問津非斷港，無水不歸東。洙泗源尤正，河汾派亦同。縱橫嗟末學，濫說未爲雄。
李下不整冠 林希逸
李下有傍觀，嫌微擇所安。莫將遮日手，輕整切雲冠。故徑纍垂久，荒林禮數寬。杜陵羞任落，貢禹喜休彈。主正操籌待，吾寧岸幘看。丫童却歡笑，就地拾螬殘。
瓜田不納履 林希逸
莫道田間僻，持身懼指瑕。近瓜休納履，爲履似侵瓜。野徑風隨屧，陽陂雨落花。藤方鋪滿地，屨且曳歸家。籬賦長庚蔓，鞋吟子美麻。及門如有客，倒屣只烹茶。
精衛銜石填海 林希逸
精衛誰家女，悲鳴苦自憐。石知銜不盡，海有恨難填。妾父曾爲帝，禽言自訴天。磷磷空爾啄，渺渺浩無邊。志有愚公似，冤同杜宇傳。揚塵終可待，且伴羽衣仙。
觀慶雲圖 林希逸
伊昔承天慶，人間有聖君。圖傳何世本，今見古時雲。就日曾謠詠，非煙喜郁紛。筆工疑顧陸，治盛憶華勳。簡冊歌雖在，丹青畫罕聞。坎中元有象，心畫妙羲文。
掬水月在手 林希逸
水下元無月，江澄別有天。凝眸欣浩浩，在手掬娟娟。桂魄方留影，荷衣試弄泉。正看波底樣，俄入掌中圓。太白狂應攬，知章醉欲眠。我知光可汲，便擬拍洪肩。
弄花香滿衣 林希逸
隔岸聞風處，清晨嗅露房。花因閒弄久，衣有带來香。試摘枝頭白，還拈葉底黄。恍如玉皇吏，來自錦窠郎。袖比朝方罷，心因惱欲狂。謝安休掩鼻，非佩紫羅囊。
夢見周公 林希逸
至聖元無夢，傷麟有隠憂。道傳自公旦，意切爲宗周。泗水蘧方覺，東山記昔留。鴻飛歸不復，蝶化恍同游。洛卜圖何在，殷楹涕自收。蒲姑如可作，料想訂春秋。
四更山吐月 林希逸
愁客眠難穩，危欄忽四更。乍疑山色改，已吐月華明。五夜籌將轉，孤輪缺未盈。霜翻禽欲下，雲破兔還生。問曉樵相語，棲寒鵲自驚。蛾眉秋一半，徹夕惱長庚。
熱不息惡木陰 林希逸
苦熱雖求息，炎凉愧易心。既云名惡木，那復有佳陰。煩溽方三嘆，婆娑有百尋。匠皆行弗顧，吾肯據而吟。冷憶瓜浮玉，清思竹碎金。鳥猶知所擇，人豈馬牛襟。
渴不飲盜泉水 林希逸
盜有經行處，波流惡莫湔。固能澆我渴，誓不飲渠泉。奔驥如追電，長鯨擬吸川。貪夫曾就酌，饞者莫流涎。竊玉嚴於史，空瓢碎自賢。杜陵思賈井，病肺卧江船。
道不拾遺 林希逸
世似江河去，還聞返朴時。久藏天下富，不拾道中遺。行者歌如砥，誰與嘆泣岐。鋤金寧弗顧，守劍烈能知。楚國亡弓在，荆山抵玉嬉。抱茅嗟薄俗，屋破呼羣兒。
望祀蓬萊 林希逸
祀事非常典，君王望紫蓬。仗從天闕下，山在水雲中。采藥何時返，鳴鞘秩禮隆。靈無先沛雨，船有引回風。夷見燔柴去，仙難架海通。札書終不驗，空翠鎖祠宮。
祖二疏 林希逸
祖帳都門外，賢哉惜二疏。史留名不朽，古善畫何如。張幕班離席，歸裝問故居。辭官兩賢傅，送客幾華車。帝眷慇懃在，臣慙老病餘。重來甘降秩，時爲子房噓。
濟河焚舟 林希逸
汔濟焚舟去，秦兵意若何。深仇思必雪，信誓有如河。甲卒方停棹，將軍怒指戈。連檣皆縱燎，勁氣欲熬波。拜賜前言在，論功一炬多。至今臨岸處，夢想髮皤皤。
客星 林希逸
久要劉文叔，論交在闕庭。不爲渠相漢，僅以客名星。鶴髮兼霜白，羊裘近帝青。宮中聊款款，極下獨熒熒。一點今霄漢，孤燈昔釣汀。靈臺誇列宿，詎肯共圖形。
駐蹕山 林希逸
萬里君王蹕，雷驅鐵騎環。移來雲下仗，遠駐海東山。飛檄青丘外，鳴鞘怪石間。龍經占得耳，禽語喜違顔。似勒燕然去，如封岱岳還。鐃歌模寫遍，何不續東蠻。
乘月登樓 林希逸
鐵騎圍何急，登樓却自由。一輪秋夜月，百尺岳陽樓。老將憑欄怒，嫦娥爲我留。功成長嘯後，人在古城頭。羽扇榮差可，胡床庾浪遊。千年髯孰似，笛裏夢并州。
飲馬長城窟 林希逸
瘦馬如烏渴，長驅傍古城。聽他隨窟飲，不暇擇泉清。沙外追風驥，榆邊積雨坑。花鬃摇漢騎，草血染秦兵。地脈千年恨，波腥萬鬣鳴。思歸頻蹀躞，苜蓿滿宸京。
雁足書 林希逸
中郎沙漠外，羝乳事何如。頼有雲中雁，能傳足上書。銜蘆來內苑，繫帛自穹廬。地說荒寒極，人稱老病餘。史徒誇問犬，詩莫詠烹魚。青鳥僊家使，吾今益信渠。
無絃琴 林希逸
道外元無器，聊橫膝上琴。本非絃可弄，自覺趣尤深。早向聲前悟，何勞指下尋。昭文元不鼓，鍾子謾知音。賾矣鐘名啞，傷哉磬有心。退之如解此，十操不應吟。
爲郎牧羊 林希逸
卜式何爲者，清班粉省郎。不騎沙苑馬，只牧上林羊。謾詫窠名錦，何如屩曳芒。含香休向闕，挾冊且隨臧。列宿從嗤我，三星喜詠牂。尚懷肥報國，抗疏欲烹桑。
登單于臺 林希逸
天仗祁連外，窮荒鳥雀呼。登臺真帝子，絕幕遁單于。百級雲中見，千官帳下趨。穹廬垂曠野，警蹕近清都。漢地今無虜，秦城枉避胡。呼韓天日謁，却入渭橋圖。
蒲鞭 林希逸
自古官刑在，如何只用蒲。賢哉知道者，陋矣執鞭乎。草草存笞責，拳拳愛體膚。教非刑可比，恥患免而無。舜扑書徒識，秦敲慘自愚。悲因撻黎庶，適意與寬俱。
被褐懷珠玉 林希逸
懷寶伊誰識，纍然被褐夫。荆山寧泣玉，滄海任遺珠。寬博形何散，龍鍾智似愚。藏淵祇自媚，韞櫝肯求沽。雅志褰裳蹈，旁觀按劍無。我知韋布樂，應不豔金朱。
墮淚碑 林希逸
叔子今何在，風流緩带時。傷心因覩物，墮淚遂名碑。剝落銀鈎古，淒涼玉筯□。生前驅萬馬，身後立雙螭。人物襄陽記，莓苔太白詩。羊公豈無德，戎衍却堪悲。
杏壇 林希逸
反袂傷麟後，凄凉舊日壇。尚爲人愛惜，不使杏彫殘。葉映緇林好，枝橫泗水寒。一從梁木去，多把落花看。自昔棠思召，于今木有韓。遥知槐並並，根古似龍蟠。
聞雞起舞 林希逸
龍卧何時起，生涯厭鼓鼙。舞因隨獨鶴，聞偶爲荒雞。楚客長更夢，秦關未曉啼。竹風吹袂舉，柳月傍樓低。我醉非無度，渠寒不奈棲。誰家小垂手，百囀聽黄鸝。
圍棋賭墅 林希逸
太傅籌邊日，家庭賭墅時。淮淝千載事，秦晉一番棋。得算如翁妙，爭先落子知。汝能輸別業，我已笑胡兒。曇得山先喜，氐爭局自癡。兩軍臨水處，幼度著尤奇。
西狩獲麟 林希逸
西狩知何獲，驚嗟遍國人。自憐方嘆鳳，何事又逢麟。伊昔追戎地，于今較獵頻。三家如此僣，一角豈爲珍。筆絕真傷魯，書成已繫秦。同時多虎輩，誰信獸能仁。
五言長城 林希逸
老子風騷將，雄豪霸一方。五言如壁立，萬里此城長。氣靡曹劉壘，聲喧翰墨場。但令投幘去，誰詫撚鬚狂。羲筆圖成陣，韓文喻倚牆。騷壇唯我擅，誰敢犯鋒鋩。
惜花春起早 林希逸
苦惜花能好，晴窗喚起頻。只憂春去早，却要早尋春。一片飛愁我，千枝豔惱人。鳴鞭思曉月，化蝶逐香塵。醉卧狂誰子，吟看睡太真。每因風雨夜，不寢爲渠顰。
愛月夜眠遲 林希逸
意愛多成癖，清秋悵望時。月能向人好，夜不恨眠遲。搗藥何爲者，停盃屢問之。貂裘蟾正戀，鴛枕蝶休癡。晝短何須燭，更寒且詠詩。婆娑無影處，料得夢相隨。
登封泰山 林希逸
海畔山名泰，東封自昔曾。三千餘載記，七十二回登。冕輅陳金策，衣冠迫玉繩。祕書留歲月，立視俯丘陵。華蓋行中阪，松官立幾層。祖龍空刻石，千載笑冥升。
棋聲花院閉 林希逸
花院重重閉，香風拂面輕。游觀多野趣，靜聽有棋聲。松老藏孤寺，柯翁看幾枰。反關從爛熳，落子自敲鏗。得著僧應笑，棲枝鵲又驚。須臾聞剝啄，收局出相迎。
寒機曉猶織 林希逸
機上誰家女，更長睡不安。當窗祇自織，到曉不知寒。霜瓦凝威重，冰絲續斷難。梭聲隨漏盡，妾意爲衣單。錦字挑誰寄，銀缸剔已殘。姑留刀尺久，零落待輸官。
肅時雨若 林希逸
肅肅存吾敬，冥冥若有期。人皆欣雨若，心爲有天知。悃切憂民志，勤拳在廟時。片雲催許急，三祝果伊誰。方寸來何易，吁嗟禮亦宜。虛中求造化，事應不須唯。
鼠鬚筆 林希逸
安得如椽筆，晴窗弄鼠鬚。知渠來某氏，爲我作尖奴。熏窒搜羅盡，精粗簡拔殊。香沾窗下墨，腥带甕中腴。食肉非無相，揮毫且共娛。生因斯恨汝，莫把篆臨模。
僧敲月下門 林希逸
深夜沉沉寂，誰行下嶺坳。寺深明月照，門閉老僧敲。剝啄林間寺，嬋娟雲外梢。山童破幽夢，人影並疎茅。殿冷存餘篆，窗明待解包。山虛傳谷應，驚鵲亦離巢。
笛裏關山月 林希逸
笛裏愁千緒，更長憶故山。今人吹古曲，漢月照秦關。霜竹和聲切，胡床倨坐閒。一輪秋塞外，萬嶂野雲間。此夜聽渠弄，何時照我還。回思帝城角，花影映朝班。
隔竹敲茶臼 林希逸
興入盧仝椀，龍團旋解包。忽聞茶臼響，正隔竹窗敲。活水烹新茗，香風度綠梢。聽知童落杵，驚起鵲離巢。香比雲英搗，清無水厄嘲。林深留客處，未羨巳公茅。
門多長者車 林希逸
窄窄柴門下，多應隠士居。時人皆障面，長者競迂車。羅雀寧辭客，瓜牛舊有廬。高軒詩李賀，都騎賦相如。痛飲宜投轄，何心更曳裾。辛勤有此室，鄙矣羨金魚。
師直爲壯 林希逸
古有征無戰，堂堂整六師。直哉能用壯，敵者欲何爲。道在周如矢，兵行漢有旗。天威雷在上，人喜雨如時。敷德苗歸舜，干盟魯却夷。淮淝知義勝，算入謝安棋。
星陳天行 林希逸
法駕誰摸寫，形容比太清。星陳元肅肅，天運自行行。閶闔開黄道，璇璣映玉衡。蓋明瞻帝近，旗動認參橫。移得魁台下，如聞警蹕鳴。流光知遣使，招我立通明。
叫舜蒼梧雲 林希逸
叫舜嗟何處，梧江去路長。天高心渺渺，雲遠地蒼蒼。我欲排閶闔，誰能訪帝鄉。淚沾瀟水碧，夢入瘴煙黄。莫喚湘娥問，空憐老杜狂。重華何可就，騷筆更凄凉。
山上有澤咸 林希逸
彼澤卑而匯，維山峻且巉。上應無見有，氣以感而咸。石隠虛中竅，春蒸潤下鹹。畫前分艮兌，象外識機緘。野露浮江柳，溪雲到嶺杉。箇中皆易理，具眼要非凡。
君王畫陣看 林希逸
聖世憂邊切，騷騷羽檄忙。凱歌來幕府，畫陣奏君王。宸陛千官慶，軍書一卷長。捲舒從御榻，想像到沙場。此日丹青筆，當時赤白囊。會看麟閣上，圖寫更輝煌。
洗硯魚吞墨 林希逸
携硯臨流洗，迎人戲小魚。忘機知似我，吞墨喜看渠。案上研磨久，池邊浣濯初。黑翻波裏影，素染腹中書。水與烟俱落，香知餌不如。誰能圖罩罩，點筆滴蟾蜍。
烹茶鶴避煙 林希逸
隔竹敲茶臼，禪房汲井烹。山僧吹火急，野鶴避煙行。入鼎龍團碎，當窗蚓竅鳴。紫雲飛不斷，白鳥去邊明。雲舍飄猶濕，風巢遠更驚。通靈數椀後，騎汝訪蓬瀛。
敲雲問名氏  其一 林希逸
避喧誰氏子，遠近不知名。踏雨來相問，敲雲忽自驚。空濛迷處所，剝啄訪平生。不是師嚴釣，應須學尹耕。深山無戶籍，虛谷答人聲。野服徐迎客，論文到月明。
敲雲問名氏  其二 林希逸
何意逃名氏，祇緣避俗紛。有人來隔嶺，問我獨敲雲。剝啄聲雖急，朦朧喚未聞。嚴耕應似子，說築豈非君。瞥去鴉驚起，誰來稚答云。日高纔出戶，對客却慇懃。
灘聲起魚眼 林希逸
酒醒聞敲雲，呼童汲水烹。龍頭琢山骨，魚眼起灘聲。活水催泉急，凝波與石爭。鱗無游釜見，目有比珠明。車異羊腸繞，蠅嗤蚓竅鳴。磨刀誰氏子，對此憶鱸羹。
葉带露痕書 林希逸
拾得階前葉，提携近玉蜍。自呵冰凍筆，猶带露痕書。秋興題紅日，霜寒墜綠初。珠凝光細碎，墨淡字稀疏。滴硯研朱易，渲毫汗竹如。更乾虔亦喜，勤掃入僧廬。
不下带道存 林希逸
自外元無道，摳衣樂聖門。能因機以悟，不下带而存。身俯心何愧，腰垂手可捫。步趨如有見，左右自逢原。鞶錫殊三褫，紳書味數言。垂魚何足羨，愈以訓兒孫。
趙庸齋挽詩  其一 林希逸
金章雖貴豈公榮，一點孤忠百世名。字字清吟如太白，篇篇奏疏似更生。士緣氣類歸宗主，身爲朝廷作重輕。當世共傳書幾種，最初曾見易先成。
趙庸齋挽詩  其二 林希逸
品題人物妙權衡，在日江湖有重名。爲國得賢八君子，登門執贄幾書生。少游輦路心交久，晚見南華口義成。欲序未酬詩卷在，相知可獨是同庚。
信菴趙少保挽詩  其一 林希逸
勳名已盛端嘉日，身佩安危三十年。自去鴻樞開督府，迄辭鴟閣老平泉。早看養馬封侯將，晚作騎鯨捉月仙。縱道進賢冠最好，不須畫此上凌煙。
信菴趙少保挽詩  其二 林希逸
長淮當日事尤危，孤壘身當數月圍。楊子江頭如虎卧，平山堂下似羓歸。二難千載爲時出，一戰三京與願違。賫恨伯符投鏡去，追懷到老淚沾衣。
信菴趙少保挽詩  其三 林希逸
百萬頻年戰虎貔，神馳漠北到洮西。空餘八陣江頭石，未見一丸關上泥。守父訓辭黄閣去，負時名與紫巖齊。河山收此英靈氣，下馬千年看墓題。
信菴趙少保挽詩  其四 林希逸
出語無多動造微，公於學問似生知。客游槐府珍遺帖，世誦樗翁序近詩。握手最先門下士，傷心誰勒墓前碑。匆匆四十年間夢，憶到廬江下榻時。
趙虛齋挽詩  其一 林希逸
兩朝人物號耆英，九折崎嶇亦飽經。幾度拂衣心似石，重來曳履髮如星。爭名可是因文字，轉臂堪嗟失典刑。何處藏山猶有史，悲笳幽咽若爲聽。
趙虛齋挽詩  其二 林希逸
奧學深功在易通，御題褒句聖恩隆。成書自講前無例，異論難齊久始公。辭有所之端可據，文無不變論尤工。臯比定集諸仙聽，獨惜丁寬道不通。
恕齋洪尚書挽詩  其一 林希逸
定是仙從天目來，少曾吟詠到襄淮。才名詞伯班常伯，學問平齋授恕齋。華蓋謾云鄰翰苑，衮衣不許上瑶階。海山縱好歸何處，嘆惜人間事好乖。
恕齋洪尚書挽詩  其二 林希逸
秀骨清姿玉雪同，幾多星宿入心胸。風流王謝談諧勝，家數常楊制詔工。坐政事堂無六丈，登文章籙似三洪。年來人物蕭疏甚，玉座東西欠此翁。
恕齋洪尚書挽詩  其三 林希逸
伊昔宸京握手初，橫經公未到三衢。早班玉笋還先去，晚侍金華却共趨。思老有餘知筆健，病成應是爲詩癯。峰摧太華嗟何及，身遠無因奠束芻。
陳節齋挽詩  其一 林希逸
諸賢名並端平見，一老音存正始遺。改紀重來時領袖，持荷獨立右尊彝。心忘世易身難乞，家著書多人少知。省闥纔辭留史館，可憐便入八哀詩。
陳節齋挽詩  其二 林希逸
國重穆陵蒐鉅典，帝咨宿學進隆名。那知幻境空花散，不待藏山史草成。筆塚長存堪悵恨，書棺何益謾哀榮。西山門第今無幾，落盡殘星淚眼盈。
陳節齋挽詩  其三 林希逸
早歲登門叨賞異，暮年造闕喜追陪。每從省戶供詞去，多向都曹誦句來。逐客贈年今尚在，癡兒別飲恰方回。湖邊握手如前日，身隔千山嘆玉埋。
李斛峰尚書挽詩  其一 林希逸
公擢端平第，祥開日下雲。乾坤鍾直氣，星斗瑞斯文。出處關時運，更嘗厭俗氛。白頭需舊學，何事靳吾君。
李斛峰尚書挽詩  其二 林希逸
論著千年計，崎嶇二紀餘。人多仇直疏，公不羨除書。曳履歸何晚，儀圖事竟虛。早知天許嗇，恨不守茅廬。
李斛峰尚書挽詩  其三 林希逸
中朝更幾局，鳴世獨錚錚。奏疏如山稿，哀笳何處聲。雖孤巖石望，何損斛峰名。應有遺書富，何時見集行。
李斛峰尚書挽詩  其四 林希逸
當年期集所，一榜上三人。晚節惟公在，交情獨我親。楚東分袂久，溪上得書頻。曾共茅簷宿，因行部入閩。
李斛峰尚書挽詩  其五 林希逸
三領閩麾節，名高德度寬。苦尋鹽利病，痛念郡凋殘。擬有回天奏，相期對日看。入朝孤此意，聞者淚闌干。
朔齋中書劉禮侍挽詩  其一 林希逸
聲名早日到宸幾，自許凌空健翮飛。朔黨家傳真抱負，西州人老幾招麾。長庚窮殺狂如故，韓愈疑爲傲則非。歲晚雖爲香案吏，白頭終與壯心違。
朔齋中書劉禮侍挽詩  其二 林希逸
再造功成始趣還，又從薇省去長安。登車屢作澄清使，持橐還須文字官。子美八哀俄入此，賀公二命只書棺。不知庾亮埋何處，遥想悲笳淚雨潸。
朔齋中書劉禮侍挽詩  其三 林希逸
一識端平三十秋，北關重別見南州。紫薇閣下分房住，黄檗山前並轡游。碧水詩來秋後得，吳門書去病中投。交情不薄相期遠，底料催歸記玉樓。
趙大資挽詩  其一 林希逸
先帝云公有相才，經帷曳履久徘徊。先調化瑟更絃去，却贊兵機杖節來。祀典空聞陪五使，宗臣不許位三台。白頭遺老孤忠在，忽漫騎鯨亦惜哉。
趙大資挽詩  其二 林希逸
當年玉座語尤親，薦士雖多不語人。天下短長才識盡，內中方寸紙來頻。僕窮分作米鹽吏，公許宜爲翰墨臣。回首摛文今夢斷，長懷知己淚沾巾。
王太博挽詩  其一 林希逸
蘭宮凡幾上，直待晚成身。臣對三千字，君恩第一人。談經居未久，岸幘請何頻。風月分能幾，空山骨已塵。
王太博挽詩  其二 林希逸
以賦鳴雖早，襟懷實似虛。出彈齊士鋏，歸讀樂軒書。丹桂攀殊苦，黄粱夢不如。在時同手足，入念每沾衣。
盧汀州挽詩  其一 林希逸
名落江湖歲月多，白頭還止夢三刀。胸藏千載心期遠，識盡諸賢眼力高。慷慨當筵談抵掌，淋漓滿壁醉揮毫。空山埋去泥銷骨，何日人間見此豪。
盧汀州挽詩  其二 林希逸
野涉來南岸幘時，我方爲掾久追隨。爐熏柳葉同清話，酒嚼梅花幾賦詩。別後京華纔一見，病餘山寺謾相期。爲公一慟今踰紀，當日交游在者誰。
百七弟挽詩 林希逸
我嗟孤日早，汝亦守偏親。愛甚於諸季，年多似一輪。家雖老去足，身苦病來頻。卜穴何時定，傷心歷四春。
黄倅挽詩  其一 林希逸
蹇馿驂乘驥鹽車，有士如君具眼無。唾手兩科名淡墨，禿頭半刺□紆朱。筆無見夢花何有，玉只空埋草已枯。摇膝向人吟不住，追思如見重嗟吁。
黄倅挽詩  其二 林希逸
輩行交情似此稀，舊遊追記每攢眉。桐花古郡爲僚日，落葉長安謁選時。君去鳴琴曾別飲，我期煨芋更論詩。誰知俯仰成今古，僂指傷心二十朞。
兩舅氏挽詩 林希逸
吾舅雖潜德，人間兩玉人。眼高俱邁俗，鬢禿共娛親。場屋因緣薄，詩書趣味新。少公談頗勝，伯氏奕尤神。門外相過少，樽中自釀醇。荆花同伴老，竹葉滿懷春。壽秩皆踰七，堂封亦與鄰。贈車傷作夢，華屋悵今顰。甥老頭如雪，山空骨已塵。前年松下酹，語不盡酸辛。
王倉挽詩 林希逸
姓名早入文章籙，姿性宜生孝友家。視世故輕如棗葉，得時名重只皇華。白楊何處傷心遠，紫帽同游飲淚嗟。向老伊誰同此意，獨餘一友在東嘉。
九江朱長卿挽詩  其一 林希逸
精神滿腹氣英英，早歲宜登要路津。名是平原門下客，字同先漢蜀中人。已趨文石班猶淺，雖擁油幢志未伸。壯士不留强虜在，交游相弔淚沾巾。
九江朱長卿挽詩  其二 林希逸
江番相望兩年餘，度度書來有壯圖。安已彈箏思海道，武空鳴劍說伊吾。公閒未久騎鯨去，我遠先慚倩雁無。宿草不知秋幾度，衰年何計奠生芻。
九江朱長卿挽詩  其三 林希逸
班行一見便歡然，意氣相求似夙緣。得古鼎彝多鑒定，常時樽俎每招延。郊吟愈和曾成軸，晉帖唐碑不計錢。見說舊藏今散盡，傳家猶幸子能賢。
陳所齋挽詩  其一 林希逸
胸涵萬卷筆如虹，四海應無兩所翁。身老肯疑詢有鬼，眼高不許憲交公。祇緣命薄非才薄，信是文窮與學窮。班路重來終一簿，予麾亦不到莆中。
陳所齋挽詩  其二 林希逸
三文堂上墨猶鮮，別幾何時哭此仙。散髮弄舟思往日，撚髭覓句是前年。理明洛學知翁少，表慕瀧岡有子賢。人物如斯埋玉去，病違執紼淚潸然。
劉殿講大卿挽詩  其一 林希逸
涉世風波惡，收身歲月長。再三持簜節，八十侍華光。邊入籌如蔡，民懷惠有棠。兩朝凡幾奏，書不與人亡。
劉殿講大卿挽詩  其二 林希逸
已分黄冠老，猶爲白髮卿。登朝耆壽俊，聖學緝光明。盛德兼和介，高懷了死生。柯山仙窟宅，笙鶴定相迎。
莆守汪宗博挽詩  其一 林希逸
凝香据案幾何時，事事傳來昔見稀。生果神如包孝肅，死尤貧似尹翁歸。誰知食少爲身害，可恨才多與命違。見說滿城人慟哭，交游那得不沾衣。
莆守汪宗博挽詩  其二 林希逸
襟義如公世所難，南來一念十年間。喜時文石爲烏石，未到壺山住道山。宿草故人酬願畢，生芻有客弔喪還。清名雖在身何在，抆淚空嗟造物慳。
莆守汪宗博挽詩  其三 林希逸
天奪如公亦酷哉，遺民悲慕似嬰孩。輤還夾道號啼送，寢祭諸村接續來。野錄何年能入史，祠成他日轉生哀。溪干舊友多彈淚，半月前書手自回。
吳理卿挽詩  其一 林希逸
風骨相期衆，才名爲底窮。策雖高似董，位却劣於洪。沒世臣卿少，他年史筆公。賜詩宸訓在，無愧是清忠。
吳理卿挽詩  其二 林希逸
二紀中年廢，清時晚歲收。如斯封馬鬣，謾爾跨鼇頭。雅度人何忤，虛名世浪仇。論交思少日，文會飲榕樓。
吳理卿挽詩  其三 林希逸
白首同收召，追隨僅一冬。公由卿出使，我去掖爲農。上節歸曾見，携琴願莫從。傷心湖水外，石獸倚長松。
陳判官挽詩 林希逸
師學親聞正始音，半生爲母欲投簪。游環璧水成名去，爲念珠曹得譽深。賢比鄴侯家有傳，達如康節病先吟。寧需郡幙辭臺幙，到死知君鐵石心。
陳府判司令挽詩 林希逸
大科家世衮傳芳，恨不崢嶸翰墨場。空鬰壯圖纔半刺，合司帝籍便橫翔。官稱僅似潯陽白，早慧疑如江夏黄。曾向掖垣開薦口，眼看埋璧倍嗟傷。
鄭令人挽詩 林希逸
具眼翁求壻，齊眉老耐貧。年如絳甲子，賢比鮑夫人。守誡居官舍，持經識幻身。親鄰恩意厚，誰不淚沾巾。
陳橘山挽詩  其一 林希逸
昔侍先師席，西軒筆研同。晚爲蓮社客，私號橘山翁。內景經誰授，還丹訣自通。仙班催底急，吟此望方蓬。
陳橘山挽詩  其二 林希逸
數畝園雖小，齋居却有樓。木奴居半許，果子亦多收。閒日長趺坐，晴時間出游。自君之去矣，遥望只增愁。
陳橘山挽詩  其三 林希逸
幾年漫仕貧如故，半世投閒樂遠讒。無八九椽多借宅，得三百戶謾題銜。初留蘭省交吟卷，再見芝山送別帆。何月得尋埋玉處，天南凄惻夢松杉。
鄭子誠挽詩  其一 林希逸
執經師席下，於我是庚兄。袖手塵中老，灰心世上名。杖藜行竟日，杯酒度平生。終始交情在，無人解索銘。
鄭子誠挽詩  其二 林希逸
住處雖鄰曲，多慙寂寂居。間能馳手帖，時致以肩輿。我嘆年相若，君衰日漸疏。人間夢先破，周蝶果何如。
劉夫人挽詩  其一 林希逸
淑德生全美，深閨禮自防。訓嚴今孟母，誓苦昔共姜。科欲傳三世，兒令學四方。棲鸞吾所愛，千里索銘章。
劉夫人挽詩  其二 林希逸
獨力持家老，真如烈丈夫。齋明供藴藻，服飾厭金珠。甲子祗餘六，鸞雌嘆久孤。悲笳講山路，寒日澹霜蕪。
莊丞內子挽詩  其一 林希逸
多門嬪貴族，何事喜摩訶。清比顧家婦，達如凌行婆。再來鄰曲媼，獨見女中娥。委化雖云樂，潘郎鬢柰何。
莊丞內子挽詩  其二 林希逸
死自知歸處，生能孝養親。真堪名烈婦，豈不勝癡人。新卜金沙竁，空埋玉雪身。佳銘求篆石，摻筆爲酸辛。
鄭仲升挽詩 林希逸
西軒同舍日，開爽莫如君。健筆疑淹筆，方巾似艾巾。壯年嗟斗粟，老日味羹芹。鄰里交游盡，傷心宿草墳。
林甲父挽詩 林希逸
我有宗傳未付衣，喜渠歲晚共吾伊。云胡丹旐鳴笳去，不見青衿問易時。生靈運前何太速，爲文介後重堪悲。犀斜宰木今誰主，飲淚看君乳下兒。
丘司理母挽詩 林希逸
三十年嫠未易禁，信眉纔爾遽涔涔。斷機有訓名花帖，埋璧無慙見藁砧。剪髮爲珪供客饌，却蚶令侃職官箴。年兄事狀夫人誌，歲月追思淚滿襟。
李提舉挽詩  其一 林希逸
榮塗久歷似羊腸，蓬省歸來髮欲黄。麟筆正煩朱邸客，駰絲還要錦窠郎。觀魚濠上歸思切，吟雁峰前遺愛長。金鳳賡酬知樂甚，玉樓誰召去何忙。
李提舉挽詩  其二 林希逸
早歲聲喧翰墨場，晚尋蘭芷到湖湘。劉郎未得文章力，涪老空懷書傳香。埋璧奈何從石衒，好竽滋甚况琴亡。山房宿處成終訣，悵憶交情四十霜。
陳提舉挽詩  其一 林希逸
三爲一疏鳳鳴陽，去國投閒兩鬢霜。早有重名居豸府，晚因同姓誤君王。恰還使事逢新政，已峻卿班入太常。止尼不知何物祟，清時竟失魯靈光。
陳提舉挽詩  其二 林希逸
嶺海清聲玉雪如，門庭尤峻是閒居。吹噓昔日班揚賦，受用餘年老易書。亭列百間多築圃，舟移數里自穿渠。春來紅紫應岑寂，花外無因見小車。
陳提舉挽詩  其三 林希逸
別無久近不相忘，見面雖疏意味長。向摧梁初馳唁疏，已埋玉後送銘章。我慚臨穴詩黄鳥，兒報移阡讖白羊。絮酒何時澆宿草，些成三賦淚沾裳。
趙通判挽詩  其一 林希逸
世守祗儒術，才優奏最頻。官終半刺史，孝事兩家親。長葛碑仍在，甘棠愛尚新。趙公陂上下，遥想泣遺民。
趙通判挽詩  其二 林希逸
碎劇更嘗久，躋攀鬢已皤。題輿嗟命嗇，製錦得名多。銘好傳千載，梁摧付一窠。書丹慙鈍筆，回惻甚於蘇。
山長陳剛父挽詩  其一 林希逸
名在江湖久，青袍鬢已霜。苕人師鑿齒，蓮幕客君房。甫爲思芹去，還遭撼樹傷。清朝公道厄，埋骨竟淒涼。
山長陳剛父挽詩  其二 林希逸
君本輕場屋，何心第太常。吟姿如島瘦，直性似蕭剛。已恨嬋娟誤，爭知禪化忙。功名雖有命，詩在莫俱亡。
林宗院母挽詩 林希逸
鶴髮賢哉母，冰清又玉溫。早同夫傃隠，晚受子貤恩。箕筆營新竁，銘文託後村。登堂曾及拜，吟望暗傷魂。
丘進道內子挽詩 林希逸
鸂鶒同看去，閨營不少須。幼癡兒哭母，死孝婦從姑。牛卧圖形好，鸞棲鏡影孤。藁砧銘石語，悽寄挽郎歌。
梁秘閣挽詩  其一 林希逸
江幕歸來喜脫簪，當門小築似山菴。名於世見林間一，爵以仁尊天下三。早失偏慈心已懶，晚雖漫仕性難堪。非無憂愛閒成僻，雷雨曾傳舊奏函。
梁秘閣挽詩  其二 林希逸
白頭姓字紫蓬仙，三徑還公得樂全。八九十翁健如虎，等閒一蛻妙於蟬。何年重見風前樹，此夜愁看月上弦。義合弔廬寒阻我，須携斗酒到岡邊。
梁秘閣挽詩  其三 林希逸
當年握手向番湖，歲晚交情不暫疏。安樂窩中三度宿，往來溪上幾回書。鳳游舊客彫零盡，龍窟新阡悵望初。人物如公應不死，有銘有誄果何如。
趙侯母葛氏挽詩 林希逸
盛德高年百福全，瑶池元是女中仙。慈民束吏如侯少，爲國生材嘆母賢。綵服俄更衰服去，襦歌還與薤歌傳。民懷召父依依切，苦恨夫人不少延。
戴主簿挽詩  其一 林希逸
榕樓飲日君豪甚，豈料淒涼雪滿頭。橫鶚幾回賓上國，棲鸞一老殯南州。拜經傳業源流在，作賦摩空取次休。詩卷舊人無十九，簫笳何去暮雲愁。
戴主簿挽詩  其二 林希逸
有子能賢知孝甚，新磨銘石以貧遲。爲君更作招魂些，此士無慙有道碑。身老夢思埋玉處，客游憶到共燈時。家成好入遺文去，乞與他年作瑞芝。
前住黄檗亮西山挽詩 林希逸
疇昔西山元有亮，師今名亮號西山。初修白業光時現，晚破玄關髮已斑。緣熟不妨逢檗住，意闌忽漫杖藜還。雁湖未久跏趺去，汝蛻雖高我愴顔。
黄倅內子挽詩 林希逸
岸幘生同譽，繙經老耐嫠。能賢兒似侃，愛客母如珪。有弟銘崔姊，何人傳鮑妻。霜風吹旐去，笳咽篠塘西。
適軒黄革叟挽詩  其一 林希逸
翁昔南游日，看君玉雪如。晚憑居士几，死守樂軒書。聖處吟應到，原夫技豈疏。白頭心自適，元不羨高車。
適軒黄革叟挽詩  其二 林希逸
閩譜雖華遠，君於派得黄。銘宜買石待，詩豈入瓢藏。憶昔題吟稿，傷今賦一章。香巒序葬處，遥想暮笳長。
挽潘守  其一 林希逸
詩書家世事，公獨妙兵籌。異質生三乳，時名放一頭。萬山叢裏邑，五嶺水邊州。謾道登朝去，功多恨未酬。
挽潘守  其二 林希逸
廣蜀爲唇齒，雙江直下舟。人知傳幹腹，公識到源頭。袖入榻前疏，籌深嶺外憂。慇懃參近事，字字比龜猷。
挽潘守  其三 林希逸
鄉閭扶杖久，早歲譽兵間。誰信白頭叟，能柔赤脚蠻。人言勞不報，公有道能閒。似是英雄骨，埋名向此山。
挽潘守  其四 林希逸
文武憂才盡，斯人爲底窮。威聲傳境外，袖手老閩中。來往二三客，康寧九十翁。及門曾一識，銘筆愧難工。
同年趙左藏挽詩  其一 林希逸
登名三十載，岸幘去壺山。乍入離珠府，不留鳴玉班。同升君弱冠，久別我衰顔。及此吟哀些，傷哉數太慳。
同年趙左藏挽詩  其二 林希逸
客有南來者，云君病本無。信然身是夢，俄爾我非吾。甫脫登山屐，猶傾對月壺。人生太危脆，變幻止斯須。
同年趙左藏挽詩  其三 林希逸
疇昔號宗英，嶔崎恨莫平。晚同蓍用數，早負榜中名。握手雖疏闊，驚心隔死生。白頭慈母在，遥想若爲情。
挽後村五首  其一 林希逸
九十非爲壽，天胡奪此翁。兩朝名法從，一世大宗工。集本家家有，囊封字字忠。老龍雖異寵，堪嘆夢俄空。
挽後村五首  其二 林希逸
詞源泉萬斛，筆欲挽天河。詩比歐韓密，文追漢晉多。一生名皎皎，四入髮皤皤。班不登書殿，傷哉可柰何。
挽後村五首  其三 林希逸
古來皆有死，身豈解千年。縱使能仙去，何如以集傳。騎鯨烏石外，下馬釣磯邊。忍使斯文喪，憑誰問老天。
挽後村五首  其四 林希逸
雲鬢登堂老，論文四十年。憶曾同宿處，說到未生前。精妙無雙手，賡酬共幾編。耽禪生笑我，去作海山仙。
挽後村五首  其五 林希逸
筋力衰難强，傷心苦涕零。篋多留尺素，藥僅致空青。傳後吾何述，生前已自銘。帷堂纔一慟，恨莫聽謳鈴。
近聞諸山例關堂石門老偶煮黄精以詩爲寄次韻以戲之 林希逸
束縛齋魚晝掩關，長鑱斸雪草泥間。竹爐石鼎甘香賸，分與衰翁却病顔。
止戈堂  其一 林希逸
不識威名擅漢廷，雲仍今復見材卿。萬家桃李栽培盛，千里妖氛却掃清。羽扇綸巾聊自適，風聲鶴唳已魂驚。向來雪鍔櫜藏地，賸築詩壇按酒兵。
止戈堂  其二 林希逸
一麾局促楚江東，時喜隣藩好信通。坐厭文書朱墨裏，靜思談笑聖賢中。浮甌小試茶膏白，照眼分嘗荔子紅。想見高堂散鳬鶩，競追樂事賞年豐。
拏舟 林希逸
傍晚拏舟入，身如在畫圖。石平疑削玉，湍急見跳珠。仙跡回還是，峰名轉側殊。竹間人指點，俱識有仙儒。
題西山 曾宏正
足倦尚躋攀，南來第一山。撐空列𡷾嵂，拂閣聳孱顔。莫作炎山看，渾疑雁岩間。輸他癡衲子，終老白雲關。
題南溪山 曾宏正
老仙乘白龍，飛入白雲鄉。巖前刻舟痕，遊子常彷徨。清商韻風松，疑有笙鶴翔。我欲往從之，居然塵鞅韁。酒闌下山去，回首空慨慷。
留題浯溪 曾宏正
開元初政儘精明，歲晚色□□牝晨。胡雛養虎自遺患，馬嵬□襪生戰塵。幸哉有子繫民志，宗祏將傾猶未墜。當時監國若□避，大物必歸安與史。較輕量重法受惡，父子至情休責備。南內凄凉葉落時，尚勝公侯草間市。鏤刻摹寫皆瓌詞，□□以頌而以規。我來解嘲千載後，□起九京共評之。
還珠洞 曾宏正
僂指重來二十春，繫船猶記舊篙痕。飛鴻踏雪空留迹，隨水浮萍那有根。摸索交游半爲鬼，尋思往事黯消魂。天涯老泪空橫睫，只欲歸歟事灌園。
題癸水亭 曾宏正
危亭倚巖隈，嘉名叶地讖。時浮桂籍香，永絕戈甲祲。敗柳裊煙絲，枯荷立霜枋。呼僮理吳榜，月夕欲乘興。
朝陽巖 婁續祖
瀟江巖上對朝陽，應有梧桐集鳳凰。日暮碧雲還未合，又看飛鏡滿清光。
題永州淡巖 婁續祖
巖扃寂寂幾經春，中有神仙隔世塵。不假棟梁爲大厦，盡藏今古往來人。
經浯溪作 婁續祖
□□□□□浯溪，來讀元家頌德碑。遺□□□靈武事，□司徒□□□□。□□□復開元□，□□□□□□□。□□無罪聞宜戒，□□□□□□詩。
候濤山 應𢖟
閭尾蒼茫四際同，嵬峨巖石奠城東。雲連波白蒸鰲柱，月带潮青結蜃宮。夾樹煙籠花氣舞，半爐香映日光融。蒼藤滿砌依嵐翠，應許乘槎貫斗中。
董孝子墓 應𢖟
渺渺靈緒土，厥奧名黄楊。有漢董徵君，體魄厝其鄉。人以孝而重，地以孝而揚。馬鬣松楸裏，悠悠思且長。
金錢花 章鑑
巧冶都由造化爐，風磨雨洗好形模。花神果有神通力，買斷春光用得無。
題大蘆寺南山堂 姚希得
結屋臨流老此身，溪頭顧我更情親。不於南墅多栽橘，只恐東坡解笑人。地窄雖無三徑樂，心和贏得四時春。孤忠耿耿知何補，惟願年豐作幸民。
羅浮 王胄
傳聞此山分蓬島，錦繡青霞疊相向。飛雲通天兩絕奇，更出上界三峰上。凌乘汗漫不可得，倩誰圖畫丹青狀。朝真學道走俗子，紀實留題出宗匠。何當步虛躡太微，森列金庭五雲仗。祇園琳宇出崔嵬，鬰葱佳氣天容開。回頭却立睨人境，渺渺瘴霧驅氛埃。非惟此地相引領，歎我爲爾胡爲來。他年欲訪經行處，請看姓字鑱巖隈。
跋劉敏叔畫楊誠齋先生探梅圖 謝子强
雪裏梅花共月明，梅邊杖屨一般清。江南此景人寂寞，撫卷悠然幽興生。
題御史袁公像 豐芑
先生獨得考亭傳，一脈斯文瑞應天。伯仲學成金玉質，父師道維孔顔□。四方翼戴傾冠蓋，五代追崇接後先。天地鍾英應有任，第爲濂洛浚淵源。